
ACORD 

60/2008, de 29 d’abril, pel qual s’aprova la Instrucció general relativa als projectes de modificació de l’estructura accionarial o empresarial dels prestadors privats de serveis de comunicació audiovisual. 

El Ple del Consell de l’Audiovisual de Catalunya, de conformitat amb el que estableix l’article 117 de la Llei 22/2005, de 29 de desembre, de la comunicació audiovisual de Catalunya, ha adoptat aquest Acord, la part dispositiva del qual és la següent
.1 Aprovar la Instrucció general relativa als projectes de modificació de l’estructura accionarial o empresarial dels prestadors privats de serveis de comunicació audiovisual. 

.2 Publicar aquest Acord al Diari Oficial de la Generalitat de Catalunya, així com el text íntegre de la Instrucció general relativa als projectes de modificació de l’estructura accionarial o empresarial dels prestadors privats de serveis de comunicació audiovisual. 

Barcelona, 29 d’abril de 2008

Josep M. Carbonell i Abelló                             

President   

Dolors Comas d’Argemir i Cendra

Consellera secretària   
Projecte d’instrucció general relativa als projectes de modificació de l’estructura accionarial o empresarial dels prestadors privats de serveis de comunicació audiovisual

Exposició de motius

L’article 82 de l’Estatut d’autonomia de Catalunya reconeix el Consell de l’Audiovisual de Catalunya com l’autoritat reguladora independent en l’àmbit de la comunicació audiovisual pública i privada amb plena independència del Govern de la Generalitat en l’exercici de les seves funcions.
Amb anterioritat a l’entrada en vigor de l’Estatut, la Resolució 3/VI del Parlament de Catalunya, de 15 de desembre de 1999, va establir, entre altres aspectes, la necessitat que el Consell de l'Audiovisual de Catalunya esdevingués una veritable autoritat reguladora independent que acomplís les funcions de vigilància i de control sobre el sector audiovisual. Com a conseqüència d'aquest mandat, es va promulgar la Llei 2/2000, de 4 de maig, del Consell de l'Audiovisual de Catalunya, que va crear la primera autoritat reguladora independent a l'Estat espanyol. 

La Llei 22/2005, de 29 de desembre, de la comunicació audiovisual de Catalunya, és fruit també d’aquest mandat parlamentari. Segons estableix l’article 117 de la llei esmentada, el Consell de l’Audiovisual de Catalunya té la potestat reglamentària per desenvolupar els preceptes d’aquesta llei i de les altres lleis en matèria audiovisual en els àmbits relatius a les condicions aplicables als títols habilitants per l’exercici de la llibertat de comunicació i a les obligacions a què resten subjectes els prestadors i distribuïdors de serveis de comunicació audiovisual d’acord amb la llei. Les disposicions reglamentàries del Consell reben el nom d’instruccions.

D’altra banda, el títol IV de la Llei 22/2005, de 29 de desembre, de la comunicació audiovisual de Catalunya, estableix els principis reguladors de l’activitat privada de comunicació audiovisual i fa compatible el dret fonamental a la llibertat de comunicació amb la garantia del pluralisme i altres principis i llibertats relacionats amb la formació de l’opinió pública. 

En aquest sentit, el capítol II del títol IV estableix l’obligació del Consell de l’Audiovisual de Catalunya de garantir el pluralisme del conjunt de la comunicació audiovisual i de controlar les concentracions en l’àmbit de la comunicació audiovisual. Les decisions que prengui en aquesta matèria han de tenir per objectiu evitar les concentracions en la prestació dels serveis de comunicació audiovisual i s'han de basar en l'anàlisi de la posició dels prestadors en els àmbits de cobertura i en el conjunt del sector de la comunicació. 

La garantia del pluralisme del conjunt de la comunicació audiovisual requereix la diversitat en l'oferta dels serveis de comunicació audiovisual i, per tant, l'existència d'una pluralitat de mitjans de comunicació autònoms que posin a disposició del públic una oferta de continguts audiovisuals diversa. Per aquest motiu, el Consell de l'Audiovisual de Catalunya ha d'analitzar la incidència en el pluralisme de la comunicació audiovisual de totes les concentracions de mitjans de comunicació de què tingui coneixement d'ofici, a instàncies de les autoritats de defensa de la competència, a instàncies de part o per raó de la notificació prèvia del projecte o l'operació de concentració, d'acord amb el que estableix la Llei 22/2005, de 29 de desembre, de la comunicació audiovisual de Catalunya.

D’aquesta manera, l’article 41 de la Llei 22/2005, de 29 de desembre, de la comunicació audiovisual de Catalunya, sotmet qualsevol projecte de modificació de l’estructura accionarial o empresarial dels prestadors privats de serveis de comunicació audiovisual a l’autorització prèvia del Consell de l’Audiovisual de Catalunya, el qual ha d’emetre una decisió en un termini màxim de tres mesos. En aquest sentit, l’article esmentat disposa que s’ha de determinar, per mitjà d’una instrucció general, la forma i el contingut de la sol·licitud d’autorització prèvia, en la qual han de constar les dades necessàries per poder apreciar la naturalesa i els efectes de l’operació de concentració o de transmissió.

El present Projecte d’instrucció general és fruit d’aquest mandat i té per objecte regular el procediment que cal seguir per obtenir l’autorització prèvia del Consell de l’Audiovisual de Catalunya de qualsevol projecte de modificació de l’estructura accionarial o empresarial dels prestadors privats de serveis de comunicació audiovisual.

Aquest Projecte d’instrucció general consta de vint-i-cinc articles, estructurats en tres títols, una disposició transitòria, una disposició derogatòria i una disposició final.

El títol I estableix l’objecte i l’àmbit d’aplicació d’aquest Projecte d’instrucció general, així com la definició d’una sèrie de conceptes, la interpretació dels quals resulta necessària per aplicar-los correctament d’acord amb el que estableix la Llei 22/2005, de 29 de desembre, de la comunicació audiovisual de Catalunya. 

El títol II conté tres capítols. D’una banda, el capítol I tracta bàsicament de l’obligació de sol·licitar l’autorització prèvia i determina els subjectes obligats a sol·licitar-la, el moment en el qual neix l’obligació de presentar la sol·licitud, la forma i el contingut, els supòsits de presentació de sol·licituds incompletes i de requeriments d’informació pel Consell de l’Audiovisual de Catalunya, així com els supòsits d’incompliment del deure de sol·licitar l’autorització prèvia. De l’altra, el capítol II regula la instrucció i la resolució del procediment, amb la singularitat de preveure un procediment de resolució abreujat aplicable en determinats supòsits. Així, en termes generals, en el termini de tres mesos de l’entrada de la sol·licitud d’autorització prèvia en el Consell de l’Audiovisual de Catalunya, aquest organisme ha d’adoptar una resolució expressa en què autoritzi l’operació projectada amb l’adopció de mesures correctores si s’estimen necessàries, o bé declari no autoritzat el canvi accionarial.

Tanmateix, aquells projectes de modificació de l’estructura accionarial o empresarial d’un prestador de serveis de comunicació audiovisual que no suposin un canvi de control d’un mitjà de comunicació o bé, la quota individual o conjunta dels partícips en el projecte sigui igual o inferior a un 15% de l’oferta en l’àrea de difusió en què els seus serveis de comunicació audiovisual són accessibles al públic o en un dels mercats connexos, els sol·licitants es poden acollir a un procediment abreujat sobre el qual el Consell de l’Audiovisual de Catalunya s’ha de pronunciar en el termini màxim de dos mesos. 

Finalment, el capítol III estableix tota una sèrie de disposicions generals aplicables al procediment de sol·licitud d’autorització prèvia.

Pel que fa al règim d’infraccions i sancions aplicable per la manca de compliment de les obligacions que estableix aquest Projecte d’instrucció general, el títol III remet directament al que estableix la Llei 22/2005, de 29 de desembre, de la comunicació audiovisual de Catalunya.

En virtut de tot això, el Consell de l’Audiovisual de Catalunya, després d’escoltar els sectors afectats i sotmetre a informació pública d’acord amb el dictamen de la Comissió Jurídica Assessora, adopta la Instrucció general següent.

TÍTOL I

Disposicions generals

Article 1. Objecte

L’objecte d’aquesta Instrucció general és regular el procediment de sol·licitud d’autorització prèvia al Consell de l’Audiovisual de Catalunya de qualsevol projecte de modificació de l’estructura accionarial o empresarial dels prestadors privats de serveis de comunicació audiovisual, de conformitat amb el que estableix l’article 41 de la Llei 22/2005, de 29 de desembre, de la comunicació audiovisual de Catalunya.

Article 2. Àmbit d’aplicació

Resten subjectes al que estableix aquesta Instrucció general els prestadors privats de serveis de comunicació audiovisual a què fa referència l’article 2 de la Llei 22/2005, de 29 de desembre, de la comunicació audiovisual de Catalunya.

Article 3. Definicions
De conformitat amb el que estableix la Llei 22/2005, de 29 de desembre, de la comunicació audiovisual de Catalunya, s’entén per:

1. Prestador de serveis de comunicació audiovisual. La persona física o jurídica que assumeix la responsabilitat editorial del servei de ràdio o de televisió, o dels continguts audiovisuals de què es tracti, i els transmet o els fa transmetre per una tercera persona 

2. Control d'un mitjà de comunicació. La capacitat d’influència dominant sobre un mitjà de comunicació, susceptible d’afectar el pluralisme, originada per algun dels factors següents: la possessió de més del 50% del capital social del mitjà de comunicació o d’un percentatge inferior però que proporcioni a favor seu un dret de vet, acords de participació recíproca en el capital o en els drets de vot, o un pes significatiu dins dels òrgans d’administració i de gestió; condicions contractuals de subministrament de programació, de publicitat o de serveis addicionals; i condicions contractuals de prestació de serveis auxiliars a la producció, l’emissió, la difusió i la recepció de continguts audiovisuals.

3. Sol·licitants. Aquelles persones físiques o jurídiques que, d’acord el que estableix l’article 5 d’aquesta Instrucció general, restin obligades a sol·licitar formalment l’autorització prèvia al Consell de l’Audiovisual de Catalunya.

4. Modificació de l’estructura accionarial o empresarial. Qualsevol canvi directe o indirecte en l’accionariat o en l’estructura del negoci d’un prestador privat de serveis de comunicació audiovisual, i en particular:

a) qualsevol canvi en la titularitat de les accions o participacions socials o altres títols similars del prestador privat de serveis de comunicació audiovisual fruit d’un negoci jurídic inter vivos o mortis causa;

b) qualsevol canvi en el percentatge de participació dels socis o accionistes en el capital social del prestador privat de serveis de comunicació audiovisual i, en general, qualsevol entrada o sortida d’accionistes o socis; o

c) qualsevol altra transmissió total o parcial del negoci d’un prestador privat de serveis de comunicació audiovisuals no inclosa en els apartats anteriors.

5. Mercats rellevants relatius al sector de la comunicació audiovisual. Aquests mercats seran definits mitjançant una instrucció general, en compliment del que estableix l’apartat 1 de l’article 44 de la Llei 22/2005, de 29 de desembre, de la comunicació audiovisual de Catalunya. 

6. Mercats connexos a la prestació de serveis de comunicació audiovisual. Els vinculats a la prestació de serveis de comunicació audiovisual, que comprèn la producció, la programació, la difusió o la distribució, la tinença de drets de retransmissió exclusiva, les guies electròniques de programació, els sistemes d’accés condicional, els sistemes de navegació, els sistemes operatius dels descodificadors i de l’equipament de consum de continguts audiovisuals i el mercat de la publicitat.

TÍTOL II

Procediment
Capítol I. Autorització prèvia
Article 4. Obligació de sol·licitar l’autorització prèvia

1. D’acord amb l’article 41 de la Llei 22/2005, de 29 de desembre, de la comunicació audiovisual de Catalunya, qualsevol projecte de modificació de l’estructura accionarial o empresarial dels prestadors privats de serveis de comunicació audiovisual requereix l’autorització prèvia del Consell de l’Audiovisual de Catalunya.

2. L’obligació de sol·licitar al Consell de l’Audiovisual de Catalunya l’autorització prèvia que preveu aquesta Instrucció general és independent de qualsevol altra autorització o comunicació que estableixi la normativa aplicable.

Article 5. Subjectes obligats a sol·licitar l’autorització prèvia

1. Estan obligats a sol·licitar l’autorització prèvia els prestadors privats de serveis de comunicació audiovisual l’estructura accionarial o empresarial dels quals es modifiqui, segons el que estableix l’apartat 4 de l’article 3 de la Instrucció general.

2. Els representants dels sol·licitants d’autorització prèvia han d'acreditar la seva representació per qualsevol mitjà vàlid d’acreditació de la representació, d’acord amb la normativa de procediment administratiu comú.

Article 6. Sol·licitud d’autorització prèvia
1. La sol·licitud d’autorització prèvia es pot presentar al Consell de l’Audiovisual de Catalunya des del moment que hi hagi qualsevol projecte de modificació de l’estructura accionarial o empresarial dels prestadors privats de serveis de comunicació audiovisual. Als efectes d’aquesta Instrucció general, s’entén per projecte de modificació de l’estructura accionarial o empresarial aquells documents en què les parts manifesten la voluntat de realitzar aquesta modificació i determinen la manera, el termini i les condicions de l’execució. També tenen aquesta consideració els documents públics sempre que es condicioni l’eficàcia de l’operació a l’atorgament de l’autorització objecte d’aquesta Instrucció general.

2. La sol·licitud d’autorització prèvia s’ha de presentar davant el Consell de l’Audiovisual de Catalunya abans que s’executi el projecte. En cap cas es pot executar el projecte abans que el Consell de l’Audiovisual de Catalunya manifesti, de forma expressa o tàcita, la seva no-oposició al projecte o la subordini a l’adopció de determinades mesures correctores. La presentació davant del Consell perquè n’autoritzi una modificació ja perfeccionada es considera una infracció de les que tipifica el títol IX de la Llei 22/2005, de 29 de desembre, de la comunicació audiovisual de Catalunya, sens perjudici que el Consell pugui valorar l’operació esmentada als efectes establerts en aquesta Instrucció general.

3. En el supòsit de modificació de l’estructura accionarial o empresarial dels prestadors privats de serveis de comunicació audiovisual motivada per una successió mortis causa, la sol·licitud d’autorització prèvia es pot presentar al Consell de l’Audiovisual de Catalunya des del moment que se’n tingui coneixement i, en tot cas, en el termini màxim de tres mesos des que es va acceptar l’herència o es va rebre el llegat.

Article 7. Procediment ordinari
1. El procediment ordinari s’inicia mitjançant la sol·licitud corresponent.

2. La sol·licitud d’autorització prèvia es presenta mitjançant el formulari aprovat pel Ple, disponible al web del Consell, en què cal detallar el contingut següent:

a) Informació sobre el prestador privat de serveis de comunicació audiovisual afectat pel canvi en l’estructura accionarial o empresarial i sobre les persones físiques o jurídiques que l’han motivat.

b) Naturalesa i característiques del projecte.

c) Estructura de capital del prestador privat de serveis de comunicació audiovisual afectat pel canvi en l’estructura accionarial o empresarial i de les persones físiques o jurídiques que l’han motivat.

d) En el supòsit que els socis del prestador sol·licitant o de les persones jurídiques que han motivat el canvi també siguin persones jurídiques, se n’han de detallar les estructures de capital respectives i successives de manera que en permetin conèixer l’origen en cada cas.

e) Informació sobre l’àrea d’influència afectada.

f) Acreditació de la representació per qualsevol mitjà vàlid d’acord amb la normativa de procediment administratiu comú.

g) Documents relatius al projecte que doni lloc a la modificació de l’estructura accionarial o empresarial dels prestadors privats de serveis de comunicació audiovisual.

h) Informes de gestió i comptes anuals del prestador privat de serveis de comunicació audiovisual afectat pel canvi en l’estructura accionarial o empresarial i de les persones físiques o jurídiques que l’han motivat, corresponents als tres últims exercicis socials.

i) Anàlisis, informes o estudis que es considerin rellevants perquè el Consell de l’Audiovisual de Catalunya dugui a terme la seva anàlisi.

j) Justificant del pagament de la taxa d’inspecció i control del Consell de l’Audiovisual de Catalunya, de conformitat amb el que estableix la disposició addicional segona de la Llei 22/2005, de 29 de desembre, de la comunicació audiovisual de Catalunya.

Els sol·licitants han de facilitar tota la informació i la documentació requerides, sense perjudici que el Consell de l’Audiovisual de Catalunya pugui requerir, en qualsevol moment del procediment, tota la informació o documentació que consideri oportuna per dur a terme una instrucció i una resolució adequades de l’expedient, de conformitat amb el que estableix l’article 11 d’aquesta Instrucció general.

Article 8. Procediment abreujat

1. Sense perjudici del que estableix l’article anterior, quan el projecte de modificació de l’estructura accionarial o empresarial dels prestadors privats de serveis de comunicació audiovisual no suposi un canvi de control d’un mitjà de comunicació o bé, la quota individual o conjunta dels partícips en el projecte sigui igual o inferior a un 15% de l’oferta en l’àrea de difusió en què els seus serveis de comunicació audiovisual són accessibles al públic o en un dels mercats connexos, els sol·licitants es poden acollir al procediment de resolució abreujat a què es refereix aquest article.
2. El procediment abreujat s’inicia mitjançant la sol·licitud corresponent.

3. La sol·licitud d’autorització prèvia es presenta mitjançant el formulari aprovat pel Ple, disponible al web del Consell, en què cal detallar el contingut següent:

a) Informació sobre el prestador privat de serveis de comunicació audiovisual afectat pel canvi en l’estructura accionarial o empresarial i sobre les persones físiques o jurídiques que l’han motivat.

b) Naturalesa i característiques del projecte.

c) Estructura de capital del prestador de serveis de comunicació audiovisual afectat pel canvi en l’estructura accionarial o empresarial i de les persones físiques o jurídiques que l’han motivat.

d) En el supòsit que els socis del prestador sol·licitant o de les persones jurídiques que han motivat el canvi també siguin persones jurídiques, se n’han de detallar les estructures de capital respectives i successives de manera que en permetin conèixer l’origen en cada cas 

e) Informació sobre l’àrea d’influència afectada.

f) Acreditació de la representació per qualsevol mitjà vàlid d’acord amb la normativa de procediment administratiu comú.

g) Justificant del pagament de la taxa d’inspecció i control del Consell de l’Audiovisual de Catalunya, de conformitat amb el que estableix la disposició addicional segona de la Llei 22/2005, de 29 de desembre, de la comunicació audiovisual de Catalunya.

Els sol·licitants han de facilitar tota la informació i la documentació requerides, sense perjudici que el Consell de l’Audiovisual de Catalunya pugui requerir, en qualsevol moment del procediment, tota la informació o documentació que consideri oportuna per dur a terme una instrucció i una resolució adequades de l’expedient, de conformitat amb el que estableix l’article 11 d’aquesta Instrucció general.

Article 9. Circumstàncies modificatives del procediment

1. El Consell de l’Audiovisual de Catalunya pot requerir la persona sol·licitant que presenti la sol·licitud d’autorització prèvia d’acord amb el tràmit del procediment ordinari que regula l’article 7 quan, malgrat que s’hagi acollit al procediment abreujat, el Consell consideri que no concorren el requisits establerts per a aquest procediment.

En aquest supòsit, el termini màxim establert per a la resolució que determina el capítol II d’aquesta Instrucció general comença a computar de nou des de la data en què es va presentar la sol·licitud corresponent al procediment ordinari.

2. Tot i que s‘acompleixin els requisits que estableix l’article 8, quan el Consell de l’Audiovisual de Catalunya ho consideri necessari per poder apreciar la naturalesa i els efectes de l’operació sobre el pluralisme dels mitjans de comunicació, pot requerir els sol·licitants que presentin la documentació prevista per sol·licitar l’autorització prèvia del procediment ordinari.

En aquest supòsit, el termini màxim que estableix el capítol II d’aquesta Instrucció general queda suspès des del moment que es notifiqui el requeriment esmentat i fins que es presenti la documentació sol·licitada.

3. Els sol·licitants de l’autorització prèvia han d'informar el Consell de l’Audiovisual de Catalunya sobre qualsevol modificació que afecti o pugui afectar el projecte de modificació de l’estructura accionarial o empresarial dels prestadors privats de serveis de comunicació audiovisual durant la tramitació de l’expedient.

Article 10. Execució del projecte

El projecte de modificació de l’estructura accionarial i empresarial d’un prestador privat de serveis de comunicació audiovisual no es pot executar fins que no obtingui l’autorització prèvia del Consell de l’Audiovisual de Catalunya.

Article 11. Sol·licitud d’autorització prèvia incompleta i sol·licituds d'informació per part del Consell de l’Audiovisual de Catalunya 
1. Si la sol·licitud d’autorització prèvia és incompleta, el Consell de l’Audiovisual de Catalunya pot requerir els sol·licitants de l’autorització prèvia que, en un termini màxim de 10 dies, esmenin qualsevol manca d’informació o de documentació preceptiva i omplin el formulari de sol·licitud d’autorització prèvia. En el cas que no s’esmeni aquesta manca d’informació o de documentació, es tindrà els sol·licitants per desistits de la seva petició, amb la resolució prèvia del Consell de l’Audiovisual de Catalunya en aquest sentit.

2. Sense perjudici del que disposa l’apartat anterior, el Consell de l’Audiovisual de Catalunya pot requerir els sol·licitants de l’autorització prèvia, en qualsevol moment del procediment, que, en un termini màxim de 10 dies, li facilitin qualsevol informació o documentació que el Consell de l’Audiovisual de Catalunya consideri oportuna per dur a terme una instrucció i una resolució adequades de l’expedient.

3. Igualment, el Consell de l’Audiovisual de Catalunya pot requerir, en qualsevol moment del procediment, la informació i la documentació que consideri oportunes per dur a terme una instrucció i una resolució adequades de l’expedient. De la mateixa manera, el Consell de l’Audiovisual de Catalunya pot sol·licitar a altres òrgans administratius els informes, la informació i la documentació que consideri oportuns a aquests efectes.

Article 12. Desistiment

Si un cop sol·licitada l’autorització prèvia i abans de resoldre l'expedient, els sol·licitants desisteixen de dur a terme el projecte, han de posar en coneixement del Consell de l’Audiovisual de Catalunya aquesta circumstància i acreditar-la formalment. En aquest supòsit, s’ha de tenir els sol·licitants de l’autorització prèvia per desistits de la seva petició. 
Article 13. Incompliment del deure de sol·licitar l’autorització prèvia

1. Quan el Consell de l’Audiovisual de Catalunya tingui constància de l’execució d’un projecte de modificació de l’estructura accionarial o empresarial d’un prestador privat de serveis de comunicació audiovisual que no ha estat degudament autoritzat, pot requerir el prestador privat de serveis de comunicació audiovisual que presenti la sol·licitud d’autorització prèvia del projecte en el termini màxim de 20 dies, a comptar de la data en què es va rebre el requeriment.

2. Sens perjudici del que estableix l’apartat 1 d’aquest article, el Consell de l’Audiovisual de Catalunya pot iniciar l’expedient sancionador corresponent d’acord amb el règim d’infraccions i sancions que preveu el títol III d’aquesta Instrucció general.

Capítol II. Instrucció i resolució de l’expedient. Mesures correctores 
Article 14. Instrucció i resolució de l’expedient 

1. Un cop rebuda la sol·licitud d’autorització prèvia, el Consell de l’Audiovisual de Catalunya obre l’expedient corresponent i analitza la posició dels prestadors de serveis de comunicació audiovisual en els seus àmbits de cobertura i en el conjunt del sector de la comunicació per tal d’apreciar la incidència del projecte en el pluralisme del conjunt de la comunicació audiovisual, tenint en compte els criteris de determinació dels límits de les concentracions de mitjans de comunicació audiovisual que estableix el capítol II del títol IV de la Llei 22/2005, de 29 de desembre, de la comunicació audiovisual de Catalunya.

2. El termini per resoldre sobre la sol·licitud d’autorització prèvia és d’un màxim de tres mesos a comptar de l’endemà d’haver presentat la sol·licitud al Consell de l’Audiovisual de Catalunya, en el cas del procediment ordinari que regula l’article 7 d’aquesta Instrucció general, i d’un màxim de dos mesos a comptar de l’endemà d’haver presentat la sol·licitud al Consell de l’Audiovisual de Catalunya, en el cas del procediment abreujat que regula l’article 8 d’aquesta Instrucció general.

3. Si escau, un cop instruït el procediment i amb anterioritat a l’adopció de la resolució, es donarà a conèixer l’expedient als sol·licitants, en els termes que estableix la normativa de procediment administratiu.

Article 15. Mesures correctores
1. Si el Consell de l’Audiovisual de Catalunya considera que de l’execució del projecte se’n deriven obstacles al pluralisme audiovisual fàcilment esmenables, pot instar els sol·licitants a presentar mesures correctores que eliminin o contrarestin les eventuals restriccions al pluralisme informatiu, preferentment relacionades amb la cessió de temps d’emissió a productors independents i l’establiment de condicions de transmissió d’actius o bé qualsevol altra mesura anàloga.

2. Els sol·licitants disposaran d’un termini de 20 dies a partir de la data en què el Consell de l’Audiovisual de Catalunya els insti a adoptar les mesures correctores assenyalades pel Consell.

3. El Consell de l’Audiovisual de Catalunya pot convocar els sol·licitants les vegades que estimi oportú per obtenir aclariments o precisions relatives a l’operació. 

Article 16. Contingut de la resolució
1. El Consell de l’Audiovisual de Catalunya ha d’adoptar, en els terminis que estableix l’apartat 2 de l’article 14 d’aquesta Instrucció general, la resolució corresponent sobre la sol·licitud d’autorització prèvia, en la qual pot decidir: 

a) autoritzar l’execució del projecte de modificació de l’estructura accionarial;

b) subordinar l’autorització del projecte a l’adopció de mesures correctores que eliminin o contrarestin les restriccions al pluralisme del conjunt de la comunicació audiovisual, o bé

c) no autoritzar l’execució del projecte, i en aquest cas està facultat per:

i) ordenar que no s’executi el projecte,

ii) ordenar les mesures apropiades, dins del seu àmbit competencial, per fer efectiu el restabliment del pluralisme del conjunt de la comunicació audiovisual.

2. La resolució del Consell de l’Audiovisual de Catalunya que preveu aquest article és pública i motivada, sense perjudici que, d'ofici o a instàncies dels sol·licitants de l’autorització prèvia, el Consell de l’Audiovisual de Catalunya pugui ordenar que es mantinguin secrets aquells aspectes que es considerin confidencials.

3. En la resolució en la qual s’aprovi el projecte, el Consell també ha d’establir el termini dins del qual els sol·licitants han d’acreditar-ne la formalització i l’execució.

Article 17. Silenci administratiu

1. Transcorreguts els terminis màxims de dos o tres mesos que estableix l’apartat 2 de l’article 14 d’aquesta Instrucció general sense que el Consell de l’Audiovisual de Catalunya emeti una resolució expressa sobre l’autorització sol·licitada, aquesta sol·licitud es pot entendre estimada per silenci administratiu positiu. 

2. Tanmateix, quan el projecte de modificació de l’estructura accionarial o empresarial dels prestadors privats de serveis de comunicació audiovisual suposi un canvi de control, segons defineix l’apartat 2 de l’article 3 d’aquesta Instrucció general, el Consell de l’Audiovisual de Catalunya ha d’emetre una resolució expressa en relació amb l’autorització sol·licitada, sense que es pugui entendre estimada per silenci administratiu, de conformitat amb el que estableix l’apartat 2 de l’article 43 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Capítol III. Altres disposicions

Article 18. Mesures cautelars

El Consell de l’Audiovisual de Catalunya, de conformitat amb el que estableix l’article 116 de la Llei 22/2005, de 29 de desembre, de la comunicació audiovisual de Catalunya, pot adoptar, en el cas d’urgència justificada, mesures cautelars per evitar que l'incompliment de les obligacions dels prestadors privats de serveis de comunicació audiovisual produeixi un perjudici greu i irreparable al pluralisme, la llibertat de comunicació o els drets dels ciutadans.

Article 19. Taxa d’inspecció i control del Consell de l’Audiovisual de Catalunya

1. De conformitat amb el que estableix la disposició addicional segona de la Llei 22/2005, de 29 de desembre, de la comunicació audiovisual de Catalunya, els prestadors privats de serveis de comunicació audiovisual estan obligats a satisfer la taxa destinada a cobrir les despeses que ocasioni l’anàlisi de les sol·licituds d’autorització prèvia per part del Consell de l’Audiovisual de Catalunya que anualment estableixi la Llei de pressupostos de la Generalitat de Catalunya.

2. D’acord amb el que estableixen els articles 7 i 8 d’aquesta Instrucció general, els prestadors privats de serveis de comunicació audiovisual han de presentar el justificant del pagament de la taxa d’inspecció i control del Consell de l’Audiovisual de Catalunya.

Article 20. Confidencialitat

1. El prestador privat de serveis de comunicació audiovisual afectat pel canvi en la seva estructura accionarial o empresarial sol·licitant de l’autorització prèvia ha d'indicar en la sol·licitud d’autorització prèvia, de forma motivada, les informacions que s'hagin de tractar confidencialment respecte a tercers. El Consell de l’Audiovisual de Catalunya, en qualsevol moment del procediment, pot ordenar, d’ofici o a instàncies dels sol·licitants de l’autorització prèvia, que es mantinguin secrets els documents o les dades que es considerin confidencials i formin peça separada.

2. El Consell de l’Audiovisual de Catalunya farà pública la seva resolució sobre la sol·licitud d’autorització prèvia després de resoldre, si s'escau, els aspectes confidencials del contingut.

3. Totes les dades i els documents tramesos al Consell de l’Audiovisual de Catalunya resten subjectes a la Llei orgànica 15/1999, de 13 de desembre, de protecció de dades de caràcter personal.

Article 21. Deure de secret

Tots aquells que prenguin part en la tramitació dels expedients que preveu aquesta Instrucció general o que en tinguin coneixement per raó de la seva intervenció en el procediment, professió o càrrec, han de guardar secret sobre els fets i les informacions de caràcter confidencial dels quals hagin tingut coneixement, tot i haver cessat en les seves funcions, sense perjudici de les responsabilitats que puguin correspondre.

Article 22. Relacions del Consell de l’Audiovisual de Catalunya amb altres administracions públiques i autoritats reguladores

La coordinació i cooperació entre el Consell de l’Audiovisual de Catalunya i altres administracions públiques i autoritats reguladores s’ha de realitzar de conformitat amb el que estableix la normativa que resulti aplicable.

Article 23. Règim jurídic

El procediment per sol·licitar autorització prèvia es regeix per la normativa específica i, supletòriament, per la normativa reguladora del règim jurídic de les administracions públiques i del procediment administratiu de la Generalitat.
TÍTOL III

Règim sancionador

Article 24. Potestat sancionadora

Correspon al Consell de l’Audiovisual de Catalunya, en virtut de les competències que li atribueix la legislació aplicable, exercir la potestat sancionadora, d’acord amb el règim d’infraccions i sancions que estableix la Llei de la comunicació audiovisual de Catalunya.

Article 25 Infraccions i sancions

Les infraccions i sancions aplicables als prestadors privats de serveis de comunicació audiovisual subjectes a l’àmbit d’aplicació de la Instrucció general són les que estableix el capítol I del títol IX de la Llei 22/2005, de 29 de desembre, de la comunicació audiovisual de Catalunya. 

Disposició addicional

La taxa a què es refereix l’article 19 no serà exigible fins que no s’hagi establert d’acord amb les previsions legals.

Disposició transitòria 
Aquesta Instrucció general és d’aplicació a aquelles sol·licituds presentades amb posterioritat a la seva entrada en vigor.

Disposició final

Aquesta Instrucció general entra en vigor l’endemà d’haver estat publicada en el Diari Oficial de la Generalitat de Catalunya.

[image: image2.jpg]Consell
de I’Audiovisual
de Catalunya





[image: image2.jpg]